A BIZOTTSÁG 358/2008/EK RENDELETE
(2008. április 22.)
az egységes légiközlekedés-védelmi követelményrendszer végrehajtásához szükséges intézkedések meghatározásáról szóló 622/2003/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári légiközlekedés védelme területén közös szabályok létrehozásáról szóló, 2002. december 16-i 2320/2002/EK európai parlamenti és tanácsi rendeletre (1) és különösen annak 4. cikke (2) bekezdésére,
mivel:
(1)
A Bizottság a 2320/2002/EK rendelet 4. cikkének (2) bekezdése értelmében köteles szükség esetén intézkedéseket elfogadni az egységes légiközlekedés-védelmi követelményrendszernek az egész Közösségben való végrehajtása érdekében. Az egységes légiközlekedés-védelmi követelményrendszer végrehajtásához szükséges intézkedések meghatározásáról szóló, 2003. április 4-i 622/2003/EK bizottsági rendelet (2) volt az első ilyen intézkedéseket tartalmazó jogi aktus.
(2)
A 622/2003/EK rendeletben előírt intézkedéseket felül kell vizsgálni a műszaki fejlődésre, valamint arra való tekintettel, hogy azok milyen következményekkel járnak a repülőterek működése tekintetében, illetve milyen hatással vannak az utasokra. A részletesebb vizsgálatok kimutatták, hogy a kézipoggyász méretének szabályozásából származó előnyök nem egyenlítik ki a repülőterek működésére, illetve az utasokra gyakorolt kedvezőtlen hatásokat. Ezért e szabályt - amelyet 2008. május 6-tól kellett volna alkalmazni - el kell hagyni.
(3)
A 622/2003/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a polgári légi közlekedés védelmével foglalkozó bizottság véleményével,
ELFOGADTA EZT A RENDELETET:
1. cikk
A 622/2003/EK rendelet melléklete az e rendelet mellékletében leírtaknak megfelelően módosul.
2. cikk
Ez a rendelet 2008. május 5-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 22-én.